Къэбэрдей-Балъкъэрым и Iэтащхьэ КIуэкIуэ Юрий Кирилл Патриархым IуощIэ
Къэбэрдей-Балъкъэрым и Iэтащхьэ КIуэкIуэ Юрий дыгъуасэ IущIащ Москварэ Урысей псомрэ я Патриарх Кирилл.
Жылагъуэм дин, лъэпкъ зэхущытыкIэхэр щыгъэбыдэным ехьэлIа Iуэхугъуэхэм зэIущIэм щытепсэлъыхьащ.
Патриархым республикэм и унафэщIхэм фIыщIэ яхуищIащ православнэ члисэм гуапэу зэрыхущытым къыхэкIыу икIи абы къыдэкIуэу къыхигъэщащ цIыхухэм мамыр гъащIэ яIэн папщIэ IуэхугъуэфIхэр зэрызэфIагъэкIыр. «…Кавказ Ищхъэрэм нобэ мамырыгъэ зэрыщыщыIэр — цIыхубэмрэ къэралымрэ я пащхьэ жэуаплыныгъэ щызыхьхэм, сызэригугъэмкIэ, дин лэжьакIуэхэри яхэту, дауи, я фIыгъэ инщ», — къыхигъэщащ абы. Дин зэхущытыкIэхэм я гугъу щищIым Патриархым жиIащ «къэралым и гъащIэм» а Iуэхугъуэр зэрыщызыхэпщIэр.
«Тхьэм жиIэ, а зэхущытыкIэхэм къарум къару хэтлъхьэу дыкъыщекIуэкIыну икIи мамырыгъэ, зэпIэзэрытыныгъэ, захуагъэ Кавказ Ищхъэрэм, абы къыдэкIуэу си псэм пэгъунэгъу Къэбэрдей-Балъкъэрым, щыIэну», — къыхигъэбелджылыкIащ Урысей православнэ члисэм и Iэтащхьэм.
«Псоми ящIэ, — жиIащ КIуэкIуэ Юрий, — къыддэгъуэгурыкIуэ адрей динхэм я унафэщIхэм я гъусэу щэныфIагъым и щапхъэр ди къэралым лъагэу зэрыщыфIыгъыр, Урысейм и лъэпкъ псоми я щэнхабзэмрэ зэхэтыкIэмрэ фызэрыхуэсакъыр. Нобэ, фи деж дыкъэкIуэн ипэкIэ, дэ делегацэшхуэ дыхъуу дыщыIащ Урысейм и пащтыхь Грознэ Иуан IV и щхьэгъусэу щыта Къэбэрдейм и пщы уэлий Идар Темрыкъуэ ипхъу Марие (Гуащэнэ) здыщIэлъ Кремлым и Архангельскэ члисэм. Ар къызэралъхурэ илъэс 470-рэ зэрырикъур мы гъэм ягъэлъапIэ. КъищынэмыщIауэ дыщыIащ Черкасскэхэр лъэпкъым я цIыху цIэрыIуэхэм я кхъащхьэхэр здэщыIэ Новоспасскэ члисэм. Урыс православнэ члисэм фIыщIэ ин хуэсщIыну сыхуейщ ди зэхуэдэ фэеплъымрэ ди зэхуэдэ тхыдэмрэ гудзакъэ яIэу, хуэсакъыу зэрыхущытым къыхэкIыу».
КъБР-м и Iэтащхьэмрэ Кирилл Патриархымрэ зэакъылэгъу хъуащ властымрэ дин лэжьакIуэхэмрэ я зэфIэкIыр зэкъуэгъэувауэ фIэкIа зэпIэзэрытыныгъэрэ социально-экономикэ зыужьыныгъэ нэсрэ къызэбгъэпэщу ипэкIэ узэрымыкIуэтэфынумкIэ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
